永安宫怀古
生子当如孙仲谋，景升儿子豚犬俦。天生使君续炎汉，英雄盖世谁与侔。惜哉阿瞒东下日，力弱未能收荆州。遂令紫髯得窃取，从此争夺成衅仇。关张无令既先陨，帝乃震怒兴戈矛。猇亭一役叹蹉跌，六飞此地曾淹留。手书遗诏付丞相，惟贤惟德真嘉猷。千年故址委榛莽，空山落日行人愁。东望蟂矶数千里，江水汤汤日夜流。
主题：怀古
情感：愤怒、想家